作者:劉辰翁
標題:內家嬌
內容:結客少年場。攜高李、聞笛賦遊梁。看漢水淮山，高樓共臥，融尊鄭驛，飛蓋相望。春風裡，種他紅與白，笑我懶中忙。供奉後來，玄都桃改，佳人好在，庾嶺梅香。何處最難忘。會稽歸鬢晚，空帶吳霜。贏得黃冠野服，笑傲羲皇。看花外小車，出長生洞，橘中二老，鬥智瓊黃。稱壽堂添十字，孫認三房。